Ved Oslo lufthavn Gardermoen har politiet gått med pistol i beltet, midlertidig, siden november i fjor. Nå kan det bli permanent.

– Vi har sendt et forslag til Stortinget om å tillate permanent bevæpning på særlig utsatte steder i Norge. Det kan typisk være Oslo lufthavn som er et slikt sted, sier justisminister Tor Mikkel Wara (Frp).

Vil ha politi tilpasset ny virkelighet

Den nybakte justisministeren understreker at forslaget kommer på bakgrunn av at de vil være på den sikre siden dersom terror skulle inntreffe.

– Det betyr at du i fremtiden vil ha væpnet politi der, slik at man har raskere responstid hvis det skulle skje for eksempel en terrorhandling. Dette er noe vi gjør for å kunne beskytte slike steder bedre, sier Wara.

EN ENDRET VERDEN: Justisminister Tor Mikkel Wara (Frp) vil tillate permanent bevæpnet politi på særlig utsatte steder i Norge. Foto: Terje Bendiksby / NTB scanpix

Sårbare objekter vil spesielt være flyplasser eller andre store trafikknutepunkter der mange mennesker samles, eller objekter som har stor symbolverdi.

– Det er dessverre slik at verden har endret seg mye og vi gjør dette for å ha et politi som er tilpasset den nye virkelighet, slik som den dessverre er blitt, sier Wara.

Større områder som byer eller bydeler dekkes ikke av lovforslaget.

Det vil bli opp til politidistriktene å be om å få punktbevæpning på aktuelle steder. Politidirektoratet skal behandle sakene og Justisdepartementet godkjenne det for å sikre politisk kontroll og lik praksis over hele landet.

Fakta om bevæpning av politiet Ekspandér faktaboks * Norsk politi er som hovedregel ubevæpnet. * I 2013 ble politiets våpeninstruks endret slik at politiet fikk anledning til å oppbevare skytevåpen låst i politibilene istedenfor å måtte hente det på politistasjonen før bruk. * Et regjeringsoppnevnt utvalg ledet av tidligere departementsråd Anne Kari Lande Hasle ble i mai i fjor bedt om å evaluere denne ordningen, som kalles fremskutt lagring, samt vurdere om norsk politi bør bli permanent bevæpnet, enten på generell basis eller på særlig utsatte steder og for enkelte grupper av politiansatte. * I perioden 25. november 2014 til 3. februar 2016 var politiet midlertidig bevæpnet på grunn av et skjerpet trusselbilde. Utvalget ble også bedt om å evaluere denne perioden. * Seks av utvalgets sju medlemmer sa nei til generell bevæpning av politiet. Beredskapstroppens tidligere leder Anders Snortheimsmoen utgjorde mindretallet som mente politiet bør bære et uladd våpen, med ammunisjon tilgjengelig. * Et samlet utvalg gikk ellers inn for en prøveordning med elektrosjokkvåpen og styrking av politidistriktenes operative kapasitet. * Utvalgets anbefalinger er for tiden ute på høring, med frist 1. desember. * 9. november besluttet regjeringen å bevæpne politiet på Gardermoen, i første omgang som en midlertidig ordning. * I tillegg vil justisminister Per-Willy Amundsen endre politiloven, for å gjøre det enklere å innføre punktbevæpning på utsatte steder. * Våpeninstruksen § 3-2 tredje ledd åpner for at Politidirektoratet etter samtykke fra departementet kan beslutte midlertidig bevæpning i den daglige tjenesten «når det ut fra risiko- og sårbarhetsanalyser vurdert opp mot politiets oppgaveløsning anses nødvendig for å sette politiet i stand til å kunne avverge eller stanse handlinger som vil være særlig farlig for liv og helse eller viktige samfunnsfunksjoner». Kilde: NTB/NRK/Justis – og beredskapsdepartementet

– Vil føre til mer skyting og skader

SV som er imot fast bevæpning, er kritisk til regjeringens framgangsmåte.

Stortingsrepresentant Petter Eide som sitter i justiskomiteen, tror dette er første skritt mot generell bevæpning av politiet.

– Dette er en snikinnføring av bevæpning av politiet. Denne måten å behandle det på gjør at folk vil oppfatte bevæpning av politiet som en normaltilstand. Da vil det senere bli lettere å få gjennom en permanent bevæpning og økt bevæpning av politiet, noe vi vil være imot, sier Eide.

SNIKINNFØRING: Stortingsrepresentant i justiskomiteen Petter Eide (SV) mener at fast bevæpning vil kunne ødelegge forholdet mellom politi og publikum. Foto: Helge Carlsen / NRK

Eide mener det er en taktikk at lovforslaget kommer før Stortinget har tatt stilling til det store spørsmålet om generell bevæpning av politiet.

– Vi er kritiske til å flytte våpen fra bilen til hofta på politibetjentene fordi det vil føre til at situasjoner som før ble løst uten våpen nå i større grad vil bli løst med våpen. Det vil føre til mer skyting og mer skader, sier stortingsrepresentanten.

Eide poengterer også at han tror dette vil bryte ned det gode forholdet mellom politi og publikum, i tillegg til at det ikke passer inn i den norske kulturen.

– Dette er ikke en del av de verdiene og tradisjonene som vi har i Norge og det er heller ikke nødvendig. Kriminaliteten i Norge har ikke gått dramatisk opp, den går heller litt ned og det er heller ikke noen akutt terrortrussel mot Norge som gjør dette nødvendig, sier Eide.

Skal behandles før sommeren

Justisministeren sier spørsmålet om generell bevæpning av politiet er en helt annen debatt.

– De fleste land i Europa har generell bevæpning, men de landene som ikke har det, for eksempel England, har også en punktbevæpning på sine flyplasser. Det er ikke en snikinnføring. Det er en tilpassing til en virkelighet som er der ute, sier Tor Mikkel Wara (Frp).

Bevæpnet politi i Bergen under sykkel-VM i fjor høst. Foto: Lene Granli / NRK

I Jeløya-plattformen ble regjeringspartiene Høyre, Frp og Venstre enige om at det ikke skal innføres generell bevæpning av politiet i Norge de neste fire årene. Men det ble i stedet åpnet for at politiet kan bære våpen på spesielt utsatte steder etter risikovurderinger.

Det er ventet at Stortinget vil behandle lovforslaget om punktbevæpning før sommeren.

– Stortinget er helt suverene til å gjøre hva de vil. Det kan jeg ikke overprøve eller styre, men jeg skulle gjerne ønske at Stortinget fikk behandlet denne loven før sommeren, sier justisminister Tor Mikkel Wara til NRK.